SAL kan dalk nie salarisse betaal, waarsku Gordhan | Netwerk24
Deur Fin24 20 November 2019 14:04
'n Staking by SAL duur reeds etlike dae. Foto: Bloomberg
Pravin Gordhan, minister van openbare ondernemings, het dié stelling gemaak tydens 'n voorlegging aan die parlement.
Gordhan was eintlik besig om terugvoering te gee oor vordering by Eskom, maar het ook kommentaar gelewer op wat by die SAL aangaan.
Die metaalwerkersvakbond, Numsa, en die Suid-Afrikaanse Kajuitpersoneelvereniging (Sacca) staak reeds sedert Vrydag by die lugdiens oor lone.
Die minister sê die staking vererger die lugdiens se finansiële krisis.
"Die SAL het moontlik nie genoeg kontant om salarisse aan die einde van die maand te betaal nie.
"Werkers sal moontlik nie net nié verhogings kry nie, hulle gaan moontlik nie eens 'n salaris kry nie," het hy gewaarsku.
Die SAL bied 'n salarisverhoging van 5,9% aan wat eers vanaf Maart ingestel word. Vakbonde dring op 'n verhoging van 8% aan.
Gordhan, wat reeds gesê het daar is geen kans dat die staat nog 'n reddingsboei vir die SAL sal gee nie, sê die staat sal sien of dit moontlik is om " 'n mate van hulp te verleen". Dit hang egter daarvan af of die partye 'n ooreenkoms gaan sluit.
Hy sê verder daar moet verstaan word selfs al word daar ooreengekom op 'n salarisverhoging, is daar nie nou die geld om dit te betaal nie.